José Águas

**José Pinto de Carvalho Santos Águas**, coñecido simplemente como **José Águas**, nado en Luanda o 9 de novembro de 1930 e finado en Lisboa o 10 de decembro de 2000, foi un futbolista portugués que xogaba como dianteiro.

Militou durante 13 tempadas no Benfica, converténdose nun dos xogadores máis destacados da historia do club. É o segundo máximo goleador da súa historia, con 379 tantos en 384 partidos, só superado por Eusébio, co que coincidiu no equipo. As súas cifras en liga superan o gol por partido.

Capitaneou o Benfica na conquista de dúas Copas de Europa consecutivas, en 1961 e 1962, marcando o gol inicial do seu equipo en ambos partidos. Ademais gañou cinco ligas portuguesas e sete Copas de Portugal e foi cinco veces máximo goleador da liga.

## Traxectoria 
Naceu en Luanda, na Angola Portuguesa, no seo dunha familia colonial portuguesa, sendo o cuarto fillo de Elisa de Conceiçao Pinto, natural do Porto, e de Raúl António Águas, de Lisboa. A familia vivía en Lobito, e alí comezou a súa carreira futbolística, xogando no Lusitano, no que xogaba tamén o seu irmán máis vello, Raúl. En 1950 foi fichado polo Benfica, club no que militou durante os seguintes 13 anos, converténdose nunha lenda.

Gañou cinco veces a Primeira Liga (1954/55, 1956/57, 1959/60, 1960/61 e 1962/63), sendo tamén cinco veces o máximo goleador da competición. Ademais gañou sete veces a Copa de Portugal. Con el como capitán, o Benfica consagrouse como o mellor equipo do continente, conquistando dúas Copas de Europa consecutivas. Na primeira delas, en 1961, derrotou na final por 3-2 ao FC Barcelona no Estadio Wankdorf de Berna, mentres que na seguinte tempada conquistou o título no Estadio Olímpico de Ámsterdam fronte ao Real Madrid (5-3). José Águas foi o autor do primeiro gol do seu equipo en ámbalas dúas finais.

Aos 33 anos deixou o Benfica e xogou unha última tempada no Austria Viena, antes de retirarse. Trala súa retirada adestrou varios equipos, entre eles o Marítimo e o Leixões. Morreu en Lisboa aos 70 anos de idade.

### Selección portuguesa 
Foi internacional coa selección de Portugal en 25 ocasións, marcando 11 goles. Debutou o 23 de novembro de 1952, nun empate 1-1 contra Austria, mentres que o seu último partido foi o 17 de maio de 1962, nunha derrota por 1-2 contra Bélxica.

## Vida persoal 
Casou en Lisboa con Maria Helena de Jesus Lopes, coa que tivo tres fillos. A súa filla máis vella, Lena d'Água, é unha célebre cantante, mentres que o seu único fillo varón, Rui Águas, foi tamén futbolista. Este xogou no Benfica, igual que seu pai, foi tamén máximo goleador da Primeira Liga, e internacional coa selección portuguesa.

### Como xogador 
**Benfica**

* **Primeira Liga (5):** 1954/55, 1956/57, 1959/60, 1960/61, 1962/63.
* **Copa de Portugal (7):** 1950/51, 1951/52, 1952/53, 1954/55, 1956/57, 1958/59, 1961/62.
* **Copa de Europa (2):** 1960/61, 1961/62.

### Como adestrador 
**Marítimo**

* **División de Honra de Madeira (1):** 1966/67.
* **Copa de Madeira (1):** 1966/67.

**Atlético CP**

* **Segunda División (1):** 1967/68.

### Individual 
* **Bola de Prata da Primeira Liga (5):** 1951/52, 1955/56, 1956/57, 1958/59, 1960/61.
* **Máximo goleador da Copa de Europa (1):** 1960/61.
* **Máximo goleador da Copa de Portugal (4):** 1950/51, 1952/53, 1954/55, 1957/58.

## Notas 
## Véxase tamén 
### Ligazóns externas 
* Datos do xogador en national-football-teams.com 
* Datos do xogador en eu-football.info .
* Datos do xogador en zerozero.pt .